送皮獻臣郎中赴河朔
作者：韋驤
朝代：宋

paragraphs: 明公器業真無敵，術學精深貫今昔。
胸中應變勇所爲，韜養許誰窺畛域。
立朝壯齒名已高，君相都俞采風跡。
擢從畿邑超等倫，寘之計府憑宣力。
古來才盛多見排，議論波濤起尋尺。
剖符江表雖左遷，憤恤何嘗動顔色。
惟思補報誠益勤，奚翅循牆驚寵錫。
鋤姦整敝皆得要，百事詳求不容隙。
宜陽編戶十萬餘，疲瘵彌年逢藥石。
旄倪愛戴憂公去，口頌心祈繼朝夕。
除書忽爾天上來，借寇無緣徒悵惜。
汝曹固恨奪慈父，上意其如念河北。
河北近罹災變深，墊溺之餘病艱食。
經營調度難其任，正是廟堂精選擇。
此時委寄非平時，賢者豈辭當遠適。
長川六月風雲爽，苒苒雙旌標畫鷁。
送行擁岸車馬稠，戀德尤多淚霑臆。
袁民慎勿挽公舟，蚤看公歸廣膏澤。